钦定古今图书集成/理学汇编/学行典/第117卷 > 唐荆川集 > 《克斋铭》张栻
## 钦定古今图书集成/理学汇编/学行典/第117卷 > 唐荆川集 > 《克斋铭》张栻

惟人之生，父干母坤。允受其中，天命则存。血气之萌，
物欲斯诱。日削月朘，噫鲜能久。越其云为，匪我之自。
营营四驰，扰扰万事。圣有谟训，克己是宜。其克伊何，
本乎致知。其致伊何？格物是期。动静以察，晨昏以思。
良知固有，非缘事物。卓然独见，我心皦日。物格知至，
万理可穷。请事克己，日新其功。莫险于人欲，我其平
之；莫危于人心，我其安之。我视我听，勿蔽勿流。我言
我动，是出是由。涵濡游泳，不竞不絿。允蹈彝则，靡息
厥修。逮夫既克，曰人而天。悠久无疆，匪然而然。为仁
之功，于斯其至。我稽古人，其惟颜氏。于穆圣学，具有
始终。循循不舍，与天同功。请先致知，以事克己。仁远
乎哉？勉旃吾子。